የአውሮፓ ኅብረት የኢትዮጵያ እናቶችን እና ለጋ አራሶችን ጤና ለማሻሻል 40 ሚልዮን ዩሮ ለገሰ
 በትላንትናው ዕለት የአውሮፓ ኅብረት “በኢትዮጵያ በሰለጠኑ የጤና ባለሙያዎች የማዋለድ አገልግሎት ማሻሻያ ፕሮጀክት በሚሰኘው ፕሮጀክት በኩል ለፌደራል የጤና ጥበቃ ሚኒስቴር የ40 ሚልዮን ዩሮ ልገሳ ማበርከቱን አስታወቀ፡፡ ከአውሮፓ ኅብረት የተበረከተው አዲሱ ልገሳ በሦስት ዓመታት ጊዜ ውስጥ የእናቶችን ጤና እና የለጋ አራሶችን ክብካቤ ደረጃ ከፍ ለማድረግ ይውላል፡፡ ከዚህ ልገሳ ውስጥ፤ 20 ሚልዮን ዩሮ ያህሉ ለፌደራል የጤና ጥበቃ ሚኒስቴር የሚሊንዬም የልማት ግቦች (ሚ/ል/ግ) የገንዘብ ቋት (MDG Pool Fund) የሚመደብ ሲሆን፤ የተቀረው ገሚሱ ደግሞ ለዩኒሴፍ የሚበረከት ነው፡፡በአውሮፓ ኅብረት፣ በፌደራል የጤና ጥበቃ ሚኒስቴር፣ እና በዩኒሴፍ መካከል የተዘረጋው ይህ አዲስ የእናቶች ጤና ውጥን/ኢኒሼቲቭ፤ እስካሁን የእናቶች ጤናን ለማሻሻል ለኢትዮጵያ ከተበረከቱት ግዙፍ ልገሳዎች መካከል አንዱ ነው፡፡ ለእናቶች እና ለለጋ አራሶች የሚሰጡ አገልግሎቶችን ደረጃ ለማላቅ የተወጠነው በኢትዮጵያ በሰለጠኑ የጤና ባለሙያዎች የማዋለድ አገልግሎት ማሻሻያ ፕሮጀክት” በፌደራል የጤና ጥበቃ ሚኒስቴር እና በዩኒሴፍ አማካኝነት፤ እንዲሁም በእናቶች እና በለጋ አራሶች ዙሪያ በሚሠሩ ሌሎች የልማት አጋሮች እና የጤና ባለሙያዎች ማኅበራት ድጋፍ በጋራ የሚተገበር ይሆናል፡፡    በፕሮጀክቱ ጅማሮ ላይ የፌደራል የጤና ጥበቃ ሚኒስቴር ዶ/ር ከሠተ-ብርሃን አድማሱ እንዳሉት፤ “የኢትዮጵያ መንግሥት የእናቶችን እና የአራስ ሕጻናትን ሞት ለመከላከል ለማኅበረሰቦች የሚውሉ የመሠረታዊ የጤና ግልጋሎቶችን ተደራሽነት በፍጥነት እያስፋፋ ነው፡፡ በመንግሥታችን ጠንካራ ቁርጠኝነት እንዲሁም እንደ አውሮፓ ኅብረት እና ዩኒሴፍ ባሉ በሌሎች አጋሮቻችን ዘላቂ ድጋፍ ጭምር፤ የእናቶችን እና የለጋ አራሶችን ሞት ቅነሳ ይበልጥ ማፋጠን እንችላለን፡፡”    በኢትዮጵያ በሰለጠኑ የጤና ባለሙያዎች የማዋለድ አገልግሎት ማሻሻያ ፕሮጀክት ፕሮጀክት የእናቶችን እና የለጋ አራሶችን የጤና ግልጋሎቶች በማሻሻል በዓመት 625 ሺህ እናቶችን እና ለጋ አራሶችን ተጠቃሚ እንደሚያደርግ ይጠበቃል፡፡ ይህም ከዓመታዊ አገራዊ ወሊዶች ሩብ ድርሻ አለው፡፡ በፕሮጀክቱ ሦስት የትግበራ ዓመታት ውስጥም ፕሮጀክቱ እስከ ሁለት ሚሊዮን ለሚጠጉ እናቶች እና ለጋ አራሶች ድጋፍ ይሰጣል፡፡    ይህ የጋራ ውጥን፤ በቀጣዮቹ ሥስት ዓመታት ለእናቶች እና ለአራስ ሕጻናት የሚሰጡ ጥራት ያላቸውን የጤና ግልጋሎቶችን እና ክዋኔዎችን በማሳደግ፤ የአገራዊ ግቦችን እንደገናም 5ተኛውን የሚ/ል/ግብ ትልሞችን በማሳካት የኢትዮጵያን የእናቶች እና የለጋ አራሶች ጤናን ለማጠናከር ያለመ ነው፡፡ ምንም እንኳ 4ተኛው የሚ/ል/ገቦች (የሕጻናት ሞት ቅነሳ) ከታለመለት ጊዜ በሦስት ዓመታት አስቀድሞ የተሳካ ቢሆንም፤ 5ተኛው የሚ/ል/ገቦች (የእናቶች ጤናን ማሻሻል) ግን ጤና-ነክ ከሆኑት የሚ/ል/ግቦች መካከል በዘመኑ ማብቂያ 2007/2008 ለማሳካት ያስቸገረ ብቸኛው አዳጋች ትልም ሆኗል፡፡ የ2011 (እኤአ) የኢትዮጵያ የሥነ-ሕዝብ እና የጤና ዳሰሳ/ሰርቬይ እንደሚጠቁመው፤ የእናቶች ሞት መጣኔ ከ100 ሺህ ሕያው ውልደቶች መካከል 676 የነበረ ሲሆን፤ በ5ተኛው የሚ/ል/ግቦች የተወጠነው ግን መጠኑን በ2007/2008 ዓ.ም. 267 ለማድረስ ነበር፡፡    “በበርካታ የጤና አመላካቾች ረገድ ኢትዮጵያ ከፍተኛ እመርታ ብትጨብጥም፤ የእናቶች ሞት መጣኔን ማሻሻል ግን ዓይነተኛ ተግዳሮት ሆኗል” በማለት የአውሮፓ ኅብረት ልኡክ በኢትዮጵያ ኃላፊ አምባሳደር ቻንታል ሄበርችት ገልጸዋል፡፡ በመሆኑም ማሻሻያውን ለማፋጠን ከፌደራል የጤና ጥበቃ ሚኒስቴር እና ከዩኒሴፍ ጋር በአብሮነት ለመሥራት የአውሮፓ ኅብረት ለኢትዮጵያ 40.2 ሚልዮን ዩሮ ልገሳ ማበርከቱን ስገልጽ ደስታ ይሰማኛል፡፡በኢትዮጵያ እስከ 15 በመቶ የሚሆኑት እናቶች እና ለጋ አራሶች ብርቱ የጤና ጠንቅ የሚገጥማቸው እና ይህም የማሕጸን ቀዶ ጥገና፣ የደም ልገሳ፣ እና አስቸኳይ የሆድ ቀዶ-ጥገና/laparotomy ጨምሮ ሁለንተናዊ የድንገተኛ ማዋለጃ እና ድሕረ-ወሊድ ክብካቤ ያሟሉ የሪፈራል ተቋማትን አቅርቦት ይሻሉ፡፡ ይሁንና እነዚህን ግልጋሎቶች የማቅረብ ብቃት ያላቸው ሆስፒታሎች ብዛት 100 ገደማ ብቻ ናቸው፡፡ የፌደራል የጤና ጥበቃ ሚኒስቴር የ2004 የጤና አስተዳደር የመረጃ ሥርዓት (Health Management Information System – HMIS) ሪፖርት እንደሚያትተው፤ በጤና ተቋማት የተገላገሉ ወላዶች ብዛት 20.4 በመቶ ብቻ ነው፡፡ተደራሽነቱን ለማሳደግ፤ የፌደራል የጤና ጥበቃ ሚኒስቴር በጤና ዘርፍ የልማት እቅዱ አማካኝነት በቁርጠኝነት እየተንቀሳቀሰ ይገኛል፡፡ በየወረዳው እንድአንድ መሪ ሆስፒታሎች ለማዳረስ የ800 መሪ ሆስፒታሎች ግንባታ የታቀደ ሲሆን ከ200 የሚልቁት ግንባታ በተለያዩ የክልላዊ መስተዳደሮች የተጀመሩ እና በቅርቡ እንደሚጠናቀቁም ይገመታል፡፡መሠረታዊ የቀዶ ጥገና ቁሳቁሶችን እና ወሳኝ የድሕረ-ወሊድ ክብካቤ መሣሪዎችን ጨምሮ ሆስፒታሎቹ ለእናቶች እና ለድሕረ-ወሊድ ክብካቤ በሚውሉ አስፈላጊ መሣሪያዎች ሊደራጁ ይገባል፡፡    የ2005 ዓመታዊ የግምገማ ጉባኤ ሪፖርት፤ የፌደራል የጤና ጥበቃ ሚኒስቴር እስካሁን የተጨበጡ ስኬቶችን ለማስቀጠል እና የጤና አገልግሎቶችን ደረጃ ለማላቅ፤ በኢትዮጵያ በሰለጠኑ የጤና ባለሙያዎች የማዋለድ አገልግሎት ማሻሻያ ፕሮጀክትፕሮጀክት የሚከተሉትን ያስገኛል፤•    ለ500 የጤና ማእከሎች እና 50 ሆስፒታሎች ለማዋለጃ እና ለለጋ አራሶች ክብካቤ የሚውሉ አቅርቦቶች እና ቁሳቁሶች•     ለ30 መሪ ሆስፒታሎች የቀዶ ጥገና ቁሳቁሶች•    የለጋ አራሶችን በሽታ ለመቆጣጠር በማኅበረሰብ ተኮር ትግበራ አማካኝነት ለ5 ሺህ የጤና ኤክስቴንሽን ሠራተኞች ሥልጠና መስጠት•    በ100 ሆስፒታሎች ለሚገኙ 250 ዶክተሮች እና የጤና መኮንኖች የማዋለድ እና የለጋ አራሶች ክብካቤ ሥልጠና መስጠት•    የድንገተኛ ወሊድ እና የለጋ አራሶች ክብካቤን የተመለከተ ሥልጠና እንዲሁም ለ1 ሺህ የልምድ አዋላጆች እና ነርሶች በክትትል የተደገፈ እገዛ መስጠት፤የዩኒሴፍ ተወካይ በኢትዮጵያ ዶ/ር ፒተር ሳላማ፤ “ለዚህ ወሳኝ እና ወቅታዊ እገዛ የአውሮፓ ኅብረትን እንዲሁም ለእናቶች እና ለለጋ ራሶች በሚሰጠው ትኩረት ደግሞ የፌደራል የጤና ጥበቃ ሚኒስቴርን እናመሰግናለን፡፡ ዩኒሴፍ ተደራሽነታቸው የሚያዳግቱትን እና ተጋላጭ ለሆኑት ሴቶች እና ሕጻናት ቅድሚያ በመስጠት ለፕሮጀክቱ ስኬታማ ትግበራ በጽናት ይቆማል” ሲሉ ገልጸዋል፡፡ (Diretube)